Адыгэ лъэпкъым и насып ин Темыркъан Юрий
«Дуней псом щыцIэрыIуэ дирижёр», «Макъамэбзэм и пащтыхь», «Иджырей зэманым и дирижёр щэджащэ», «Дирижёр Iуэ- хум и тхьэ» цIэ лъагэхэр зыфIаща, дуней псом и макъамэ гъуазджэм зи цIэр щыпэрыт, зи щIыхьыр Урысей Федерацэм щы- нэхъ лъагэхэм ящыщ ди лъэпкъэгъу Темыркъан Юрий Хьэту и къуэм и ныбжьыр илъэс 80 щрикъур УФ-м и мызакъуэу, дуней псом щагъэлъэпIащ. Санкт-Петербург дэт Академическэ филармонием и оркестрым и унафэщI икIи и дирижёр нэхъыщхьэ Темыркъаным а филармонием къыщыхузэрагъэпэща фестивалым къэрал куэдым я лIыкIуэхэр еплъыну, макъамэм и IэфIымкIэ загъэнщIыну къэкIуат.
КъБР-м къыбгъэдэкIыу ди лъэпкъэгъу ахъырзэманым и махуэм хэтащ УФ-м ШынагъуэншагъэмкIэ и Советым и Секретарым и къуэдзэ КIуэкIуэ Юрий, КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек, ЦIыхухэм я хуитыныгъэхэмкIэ уполномоченнэу КъБР-м щыIэ Зумакулов Борис, Дунейпсо Адыгэ Хасэм и тхьэмадэ Сэхъурокъуэ Хьэутий сымэ.
Темыркъан Юрий и щIыхьыр щаIэта пшыхьыр къазэрыщыхъуамкIэ къыддэгуэшащ Сэхъурокъуэ Хьэутий:
— Темыркъан Юрий макъамэ гъуазджэм и закъуэкъым щыпащтыхьыр, ар цIыхугъэ лъагэм и щапхъэщ, цIыху Iэдэбщ, хьэл дахэ куэд зиIэ адыгэлIщ. А псом я щхьэжщ цIыху къызэрыгуэкIыу, зэпIэзэрыту къызэрызэтенар. Илъэс 14-м иту ар республикэм зэрикIам куэд щыгъуазэщ, ауэ абы Iурылъ адыгэбзэм и къабзагъымрэ и дахагъымрэ зыщIэр мащIэ дыдэщ. Абы музыкэми дунейми езым и еплъыкIэ, бгъэдыхьэкIэ щхьэхуэ щиIэжщ.
«Темыркъаным музыкэм къыщигъэсэбэп Iэмал щхьэхуэм мэгъу къару хэлъ хуэдэ узэщIеубыдэри макъамэм и дуней телъыджэм ухешэ», — ди къэралым и Президент Путин Влади- мир а пшыхьым щыжиIа мы псалъэхэм гушхуэныгъэ ин къыпхалъхьэ.
Фестивалым зыкърагъэхьэлIат дунейм и къэрал куэдым я лIыкIуэхэм. Музыкант нэхъыфIу щыIэр щызэхуашэсат абы.
Къыхэгъэщыпхъэщ фестивалым къыщыIуну макъамэхэмрэ ар къызэрагъэIуну щIыкIэмрэ щIидзэху зыми кърамыгъащIэу щэхуу зэраIыгъар. УФ-м и Федеральнэ Зэхуэсым и уна- фэщI Матвиенкэ Валенти- нэ къыщыпсалъэм жиIащ: «Темыркъаныр адрей дирижёрхэм хуэдэу баш цIыкIукIэкъым зэрылажьэр, ар и оркестрым IэпхъуамбэкIэ йопсэлъэф, апхуэдизкIэ псэкIэ зэрощIэри».
Мы зэIущIэм илъэскIэ зыхуагъэхьэзыращ. Абы дунейм музыкант нэхъыфIу тетыр хэтти, макъамэм и IутIыжт а махуэр.
Iуэхум и етIуанэ Iыхьэр Юсуповым и уардэунэм щекIуэкIащ. ЖьантIэм дагъэтIысхьа Темыркъаным бгъэдэсащ къэралым и унафэщIхэр. Абы къыбгъурытт КъБР-м икIа лIыкIуэхэм ди тIысыпIэри. Темыркъаным и бгъум Путин Владимир щысти, «Къызэхъуэхъуну къэкIуа си лъэпкъэгъухэр», — жиIэу дыщригъэцIыхум сэлам гуапэ къыдихри, къыдэхъуэхъуащ. Матвиенкэ Валентинэ, УФ-м щэнхабзэмкIэ и министр Мединский Владимир, нэгъуэщI куэди къыдбгъэдыхьэурэ ди лъэпкъэгъу ахъырзэманым теухуауэ псалъэ дахэхэр къыджаIащ.
«Темыркъан Юрий хуэдэ куэд фи лъэпкъым къыхэкIыну сынывохъуэхъу, ауэ къыхэзгъэщынут ар адыгэм и мызакъуэу, къэралым цIыхуу исым, макъамэ гъуазджэр фIыуэ зылъагъу псоми яйуэ къызэралъытэр», — къыджиIащ Матвиенкэ Валентинэ ди гупым закъыхуигъазэри.
А пшыхьым щызэхэсха, Юрий и гъащIэм хэсщIыкI псори зэхэслъхьэжу жысIэну сыхуейт ар адыгэ лъэпкъым насып ину къыдитауэ къызэрыслъытэр.
Щомахуэ Залинэ.
